Premierul Sorin Grindeanu a declarat că a pregătit un discurs pe care îl va prezenta miercuri la Parlament, la citirea moţiunii de cenzură împotriva Guvernului pe care îl conduce. Premierul a precizat că va transmite şi un mesaj celor care protestează de mai bine de o săptămână în toată ţara, transmite Digi24.

„O să vedeţi mâine în discursul pe care o să-l am la moţiunea de cenzură. E un moment important, deşi substanţa moţiunii până la urmă - ordonanţa în sine - a fost retrasă şi o să-mi spun punctul de vedere mâine în discursul pe care o să-l am legat de acest subiect şi de ceea ce înseamnă moţiunea de cenzură”, a afirmat premierul Sorin Grindeanu, întrebat fiind dacă le va prezenta scuze oamenilor pentru ceea ce s-a întâmplat legat de OUG 13.

Întrebat ce a simţit ca om când a văzut luminiţele şi mesajele de la protestele de duminică, premierul a afirmat: „Asta o să aflaţi în momentul în care, poate, nu o să mai fiu şi în funcţia de prim-ministru”.